Путин Владимир Скворцовэ Вероникэ щыхуэзам зэрыжаIамкIэ, Къэбэрдей-Балъкъэрыр ящыщщ сабий цIынэхэр къэгъэхъунымкIэ дуней псом щынэхъыфI дыдэ щIыналъиплIым
Урысейм и Президент Путин В. В. гъатхэпэм и 10-м епсэлъащ къэралым узыншагъэр хъумэнымкIэ и министр Скворцовэ В. И. «ЕхъулIэныгъэ нэхъ ин дыдэхэм ящыщщ, жиIащ министрым, сабий цIынэхэм, анэхэм ящыщу лIэхэм я бжыгъэр нэхъри зэрагъэмэщIар. Урысейм и щIыналъэ 85-м ящыщу 44-м а бжыгъэр ику иту къэралым елъытауэ щынэхъ мащIэщ, ауэ дуней псом щынэхъыфIхэри щыIэщ. Къапщтэмэ, сабийуэ 100-м ятещIыхьауэ ар Томскэ областым — 1,7-рэ, Тамбов, Тулэ областхэм — 2,3-рэ, Къэбэрдей-Балъкъэрым — 2,9-рэ щыхъуу аращ. «ЯпэкIэ апхуэдэу лIэхэм я бжыгъэр зэи яхуэгъэмэщIакъым», — жиIащ Скворцовэ Вероникэ.
Иджыпсту Налшык щаухуэ перинатальнэ центр нэхъыфI дыдэхэм ящыщ зыр. Ар дызэрыт илъэсым и кIэухым къызэIуахын хуейщ. Центрым иджырей Iэмэпсымэ нэхъыфI дыдэхэр зэриIэнум и фIыгъэкIэ дохутырхэм къагъэхъуфынущ грамм 500-м куэдкIэ щIимыгъу сабий мылъхуэсхэри. Ухуэныгъэмрэ абы щIэтыну Iэмэпсымэхэмрэ сом 1 мелардрэ мелуан 940-рэ текIуэдэнущ. Абы сабий цIынэхэм папщIэ гъуэлъыпIэу 130-рэ щIэтынущ, махуэ къэс цIыхубзу 100-м зыхуэфащэ чэнджэщхэр щратыну IэнатIэ хэтынущ. Мыбы псори зэхэту щылэжьэну IэщIагъэлIхэм я бжыгъэр 600-м нэблэгъэнущ. Центрым и пэш псори метр зэбгъузэнатIэ мин 32-м нэсынущ.
КъБР-м и Iэтащхьэмрэ
Правительствэмрэ я пресс-IуэхущIапIэ.
